Christian Rabjerg Madsen (S), 2023-01-19:
Vi kommer til at styrke den danske model, for jeg er enig med hr. Karsten Hønge i, at den danske model er afgørende vigtig.
Har vi et spørgsmål her, hvor fagbevægelsen og Socialdemokratiet ser forskelligt på tingene?
Ja, det har vi.
Men kigger man på, hvordan fagbevægelsen har taget imod det samlede regeringsgrundlag, så er det et noget andet billede end det, hr. Karsten Hønge tegner her.
Hvis man eksempelvis læser den beskrivelse af det samlede regeringsgrundlag, som formanden for 3F, Flemming Overgaard, giver i et indlæg i Politiken, som er under en måned gammel, så er det en beskrivelse, der er fuld af roser, i forhold til hvordan vi skridt for skridt styrker den danske model.
Nej, vi har ikke planer om at afskaffe anden påskedag eller andet.
Vi har planer om at afskaffe bededagen, og det har vi, fordi vi dels ønsker at prioritere den strukturelle beskæftigelse, dels ønsker at lave prioriteringer, som sikrer, at vi kan investere i det sundhedsvæsen, som jeg kan høre at ordføreren også føler stærkt for.
Det synes jeg, i forhold til hvad der er Christiansborghistorik og hvad der er fornuftigt, er en helt oplagt måde at gå til det på fra forsvarsministerens side.
Det, jeg siger nu, er jo vitterlig ikke for at tale ned til hr. Lars Boje Mathiesen, men jeg tror, at hr. Lars Boje Mathiesen må indstille sig på, at arbejdet i Folketinget og med politik generelt og særlig i forhold til økonomi kan være komplekst, og det er jo den kompleksitet, der bliver afspejlet, når vi diskuterer bededagsforslaget.
Selvfølgelig har vi taget initiativ i forhold til bededagen for at finansiere, at vi i fremtiden skal bruge flere penge på vores forsvar.
Kunne man have taget dem fra råderummet?
Ja, det kunne man godt.
Men så havde man ikke samtidig haft mulighed for at investere i sundhedsvæsenet, i psykiatrien, give et lønløft til vores offentligt ansatte, sikre, at vi håndterer den klimaforandring, som jeg også diskuterede med fru Franciska Rosenkilde tidligere.
Så tingene hænger selvfølgelig sammen.
Derudover har bededagsforslaget den meget store fordel, at det styrker den strukturelle beskæftigelse, og det troede jeg sådan set også var noget, som hr. Lars Boje Mathiesen og hans parti gik meget op i.
Det er nye tider i dansk politik.
Jeg er ikke helt sikker på, at spørgsmålet om dødsulykker og arbejdsmiljø – som bredere set er et spørgsmål, som har min og Socialdemokratiets meget store interesse – knytter sig særlig tæt til spørgsmålet om store bededag, som mere handler om, hvordan vi finansierer en økonomi, som hænger sammen og som er i balance, og hvordan vi styrker den strukturelle beskæftigelse.
Jeg hæfter mig ved, at vi har en uenighed i forhold til store bededag, og det respekterer jeg.
Jeg synes også, det er værd at nævne, at Enhedslisten virker noget mere optaget af den danske model nu end de talrige gange, hvor Enhedslisten har foreslået lønstigninger til udvalgte grupper på arbejdsmarkedet, hvilket jo også er at blande sig i den danske model.
Men jeg er opmærksom på, at vi har en uenighed.
Jeg synes bare, at hvis man kigger på det samlede regeringsgrundlag, er der helt åbenlyst tale om en regering, som sætter den danske model højt, og som derfor også vil styrke den.